ମହିଳା ହାବିଲଦାର ଖୋଜି ବାହାର କଲେ ୭୬ ଜଣ ନିଖୋଜ ପିଲାଙ୍କୁ, ଖୁସି ହୋଇ ଦିଲ୍ଲୀ ପୋଲିସ୍ କମିଶନର କରିଦେଲେ ପ୍ରମୋଶନ ! - Enews online\nଦିଲ୍ଲୀ ପୋଲିସର ହାବିଲଦାର ସୀମା ଢାକାଙ୍କର କାମକୁ ଦେଖି ତାଙ୍କୁ ପ୍ରମୋଶନ ଦିଆଯାଇଛି ଏବଂ ଏଏସଆଇ କରି ଦିଆଯାଇଛି । ସୀମା ଢାକା ଦିଲ୍ଲୀ ପୋଲିସର ପ୍ରଥମ ଏଭଳି ପୋଲିସ୍ କର୍ମଚାରୀ ହୋଇ ଯାଇଛନ୍ତି, ଯାହାଙ୍କୁ ନିଖୋଜ ପିଲା ମାନଙ୍କୁ ଖୋଜିବା ଦ୍ୱାରା ଆଉଟ ଅଫ ଟର୍ଣ୍ଣ ପ୍ରମୋଶନ ଦିଆଯାଇଛି । ଦିଲ୍ଲୀ ପୋଲିସ୍ ଅନୁଯାୟୀ, ସୀମା ଢାକା ଅଢେଇ ମାସ ମଧ୍ୟରେ ଅର୍ଥାତ ୭୫ ଦିନରେ ୭୬ ଜଣ ନିଖୋଜ ପିଲାଙ୍କୁ ଖୋଜି ବାହାର କରିଛନ୍ତି ଏବଂ ଏହି ପିଲାମାନଙ୍କୁ ସେମାନଙ୍କ ପରିବାର ଲୋକଙ୍କ ସହିତ ଭେଟ କରାଇଛନ୍ତି । ସୀମାଙ୍କର ଏହି କାର୍ଯ୍ୟରେ ଖୁସି ହୋଇ ତାଙ୍କୁ ପୋଲିସ୍ କମିଶନର ଏସଏନ ଶ୍ରୀବାସ୍ତବ ସମୟ ପୂର୍ବରୁ ପଦୋନ୍ନତି ଅର୍ଥାତ ଆଉଟ ଅଫ ଟର୍ଣ୍ଣ ପ୍ରମୋଶନ ଦେଇଛନ୍ତି ।\nସମୟ ପୂର୍ବରୁ ପଦୋନ୍ନତି ପାଇ ହାବିଲଦାରରୁ ଏଏସଆଇ ହୋଇଥିବା ସୀମା ଢାକା ବହୁତ ଖୁସି ଅଛନ୍ତି ଏବଂ ସମସ୍ତେ ତାଙ୍କର ପ୍ରଶଂସା କରୁଛନ୍ତି । ଦିଲ୍ଲୀ ପୋଲିସର ପ୍ରବକ୍ତା ଡ. ଇଶ ସିଂଘଲ ଏହି ବିଷୟରେ ସୂଚନା ପ୍ରଦାନ କରି କହିଛନ୍ତି ଯେ, ଦିଲ୍ଲୀ ପୋଲିସ କମିଶନର ଅଗଷ୍ଟ ୫ ତାରିଖରେ ଏହା ଘୋଷଣା କରିଥିଲା ଯେ, ଯେଉଁ ପୋଲିସ୍ ମାନେ ନିଖୋଜ ହୋଇଥିବା ପିଲାଙ୍କୁ ଖୋଜିବେ, ସେମାନଙ୍କୁ ସମୟ ପୂର୍ବରୁ ପ୍ରଥମ ପଦୋନ୍ନତି ଏବଂ ଅସାଧାରଣ କାର୍ଯ୍ୟ ପୁରସ୍କୃତ କରାଯିବ ।\nଘୋଷଣା ଅନୁଯାୟୀ, ଯେଉଁ ହାବିଲଦାର କିମ୍ବା ସିପାହୀ ଗୋଟିଏ ବର୍ଷ ମଧ୍ୟରେ ୧୪ ବୟସରୁ କମ୍ ବୟସର ୫୦ କିମ୍ବା ତା'ଠାରୁ ଅଧିକ ନିଖୋଜ ପିଲାଙ୍କୁ ଖୋଜି ବାହାର କରିବେ, ତାଙ୍କୁ ସମୟ ପୂର୍ବରୁ ପଦୋନ୍ନତି ଦିଆଯିବ । ଯେଉଁ ସିପାହୀ କିମ୍ବା ହାବିଲଦାର ୧୫ ଜଣ ପିଲାଙ୍କୁ ଖୋଜି ବାହାର କରିବେ, ତାଙ୍କୁ ଅସାଧାରଣ କାର୍ଯ୍ୟ ପୁରସ୍କାର ଦିଆଯିବ । ଏହି ଘୋଷଣା ପରେ ଅନେକ ପୋଲିସ କର୍ମଚାରୀ ନିଖୋଜ ହୋଇଥିବା ପିଲାଙ୍କୁ ଖୋଜିବାରେ ଲାଗି ପଡ଼ିଥିଲେ ।\nସମୟପୁର ବାଦଲି ପୋଲିସ ଷ୍ଟେସନରେ ନିୟୋଜିତ ମହିଳା ହାବିଲଦାର ସୀମା ଢାକା ପ୍ରାୟତଃ ଅଢେଇ ମାସରେ ୭୬ ଜଣ ନିଖୋଜ ପିଲାଙ୍କୁ ଖୋଜି ବାହାର କରିଥିଲେ । ଯେଉଁଥିରୁ ୫୬ ଜଣ ପିଲା ୧୪ ବର୍ଷରୁ କମ୍ ବୟସର ଅଟନ୍ତି । ହାବିଲଦାର ସୀମା ଢାକା ଯେଉଁ ପିଲାମାନଙ୍କୁ ଖୋଜି ବାହାର କରିଥିଲେ, ସେମାନେ ଭିନ୍ନ ଭିନ୍ନ ପୋଲିସ୍ ଷ୍ଟେସନ ଅଞ୍ଚଳରୁ ନିଖୋଜ ହୋଇଥିଲେ । ଦିଲ୍ଲୀରେ ନିଖୋଜ ପିଲାମାନଙ୍କ ବ୍ୟତୀତ ପଞ୍ଜାବ ଏବଂ ପଶ୍ଚିମବଙ୍ଗରେ ମଧ୍ୟ ସୀମା ନିଖୋଜ ହୋଇଥିବା ପିଲାମାନଙ୍କୁ ଖୋଜି ବାହାର କରିଛନ୍ତି ।\nଅଗଷ୍ଟ ମାସରୁ ଏପର୍ଯ୍ୟନ୍ତ ଦିଲ୍ଲୀ ପୋଲିସ୍ ୧୪୪୦ ଜଣ ନିଖୋଜ ପିଲାଙ୍କୁ ଖୋଜି ବାହାର କରିଛି । ଦିଲ୍ଲୀ ପୋଲିସ୍ ଅନୁଯାୟୀ , ଏହି ଉପାୟ ଦ୍ୱାରା ଅଧିକରୁ ଅଧିକ ନିଖୋଜ ପିଲାଙ୍କୁ ଖୋଜି ବାହାର କରାଯାଇଛି ଏବଂ ସେମାନଙ୍କୁ ତାଙ୍କ ପରିବାର ଲୋକଙ୍କ ସହ ଭେଟ କରାଯାଇଛି । ଅନ୍ୟପକ୍ଷରେ, ଏହିଭଳି ସମୟ ପୂର୍ବରୁ ପଦୋନ୍ନତି ମିଳିବା ଦ୍ୱାରା ଅନ୍ୟ ପୋଲିସ୍ କର୍ମଚାରୀ ମାନଙ୍କର ଉତ୍ସାହ ବୃଦ୍ଧି ପାଇଛି ଏବଂ ନିଖୋଜ ହୋଇଥିବା ପିଲାଙ୍କୁ ଖୋଜା ଯାଉଛି ।
